Diari Oficial de la Generalitat Valenciana


Sumari del DOGV 7269, del 08-05-2014 (2014/4013)

RESOLUCIÓ de 6 de maig de 2014, de la directora general del Secretariat del Consell i Relacions amb les Corts, per la qual es disposa la publicació del conveni de col·laboració entre la Generalitat i Bankia, SA, a fi d'impulsar activitats musicals en l'àmbit educatiu.
----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7269

Data del DOGV
:   08-05-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/4013


Data del document
:   06-05-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 6 de maig de 2014, de la directora general del Secretariat del Consell i Relacions amb les Corts, per la qual es disposa la publicació del conveni de col·laboració entre la Generalitat i Bankia, SA, a fi d'impulsar activitats musicals en l'àmbit educatiu. [2014/4013]  
La Generalitat i Bankia, SA, han subscrit, prèvia tramitació reglamentària, el 26 de març de 2014, un conveni de col·laboració a fi d'impulsar activitats musicals en l'àmbit educatiu.  
En compliment del que establix la clàusula setzena del mencionat conveni, procedix la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 463/2014 i que figura com a annex d'esta resolució.  
  
València, 6 de maig de 2014.- La directora general del Secretariat del Consell i Relacions amb les Corts: Marta Martí Arador.  
  
  
Conveni de col·laboració entre la Generalitat i Bankia, SA, a fi d'impulsar activitats musicals en l'àmbit educatiu  
  
València, 26 de març de 2014  
  
Reunits  
D'una banda, M.ª José Catalá Verdet, consellera d'Educació, Cultura i Esport, en nom i representació de la Generalitat, de conformitat amb el nomenament efectuat en virtut del Decret 20/2012, de 7 de desembre, del president de la Generalitat, pel qual cessen i es nomenen consellers, secretari i portaveu del Consell, i en virtut de les atribucions conferides pel Decret 190/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport, i l'article 28 de la Llei 5/1983, de 30 de desembre, del Consell.  
  
I, d'una altra banda, José Ignacio Goirigolzarri Tellaeche, en nom i representació de l'entitat Bankia, amb número de CIF B27169699, en qualitat de president, fent ús de les facultats que li conferix l'escriptura d'Acords Socials del Consell de Bankia de 4 de juny de 2012, amb el número de conveni 650, realitzada davant del notari Javier Fernández Merino de Madrid.  
I reconeixent-se mútuament i recíprocament la capacitat, competència i representació procedents per a actuar en nom de les esmentades institucions en la subscripció d'este conveni, de comú acord.  
  
Manifesten  
  
I. Que la Generalitat té competència exclusiva en matèria educativa, sense perjuí del que disposa l'article 149 de la Constitució, així com per a la regulació i administració de l'ensenyança en tota la seua extensió, nivells i graus, modalitats i especialitats, sense perjuí del que disposen l'article 27 de la Constitució Espanyola i les lleis orgàniques que, d'acord amb l'apartat 1 de l'article 81 d'aquella, la despleguen, de les facultats que atribuïx a l'Estat el número 30 de l'apartat 1) de l'article 149 de la Constitució Espanyola, tal com queda manifestat en el títol IV de l'Estatut d'Autonomia de la Comunitat Valenciana, aprovat mitjançant la Llei Orgànica 1/2006, de 10 d'abril, de Reforma de l'Estatut d'Autonomia de la Comunitat Valenciana.  
  
II. Que la Conselleria d'Educació, Cultura i Esport és el departament del Consell al qual correspon exercir en l'àmbit territorial de la Comunitat Valenciana la competència en matèria d'educació de conformitat amb el que establix el Decret 190/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport.  
III. Que la Conselleria d'Educació, Cultura i Esport treballa impulsant mesures d'innovació educativa, iniciatives i actuacions per a la millora de la qualitat de l'ensenyança, i entre estes aposta per fomentar l'exercici d'activitats musicals atés el potencial revelat per la música per a contribuir a la millora del rendiment acadèmic.  
  
IV. Que Bankia té entre els seus fins recolzar l'estudi i la difusió de les arts musicals en els àmbits en què siga més útil a la comunitat autònoma, i roman prop de les seues zones estratègiques de negoci.  
  
V. Que ambdós parts tenen la intenció d'establir nexes de col·laboració en àmbits materials coincidents, a fi de desenrotllar accions d'interés comú que promoguen la realització d'activitats musicals en l'àmbit educatiu perquè contribuïsquen a millorar l'èxit escolar.  
  
I amb esta finalitat ambdós parts formalitzen este conveni d'acord amb les següents  
  
Clàusules  
  
Primera. Objecte del conveni  
L'objecte d'este conveni és establir les bases de col·laboració en matèria educativa per a impulsar la realització d'activitats musicals en els centres educatius sostinguts amb fons públics de la Comunitat Valenciana, en l'àmbit educatiu, entre la Generalitat i Bankia, amb les finalitats següents:  
- Fomentar la realització d'activitats musicals en els centres educatius com a element potenciador de la millora del rendiment escolar.  
  
- Impulsar la generalització de l'educació musical cap a l'alumnat en risc d'exclusió psicosocial.  
- Dissenyar, promoure i convocar projectes educatius que contribuïsquen a la lluita contra el fracàs escolar a través de la música.  
- Establir vies de col·laboració i coordinació entre la xarxa de centres educatius sostinguts amb fons públics i les associacions i centres d'ensenyança musical de la Comunitat Valenciana.  
  
Segona. Compromisos de les parts  
La Conselleria d'Educació, Cultura i Esport accepta a la firma d'este conveni l'import assignat per Bankia per a la consecució dels objectius d'este conveni.  
La Conselleria d'Educació, Cultura i Esport i Bankia difondran les actuacions que es realitzen en virtut d'este conveni.  
  
Tercera. Comissió mixta de seguiment  
1. Per al seguiment d'este conveni es constituirà una comissió mixta amb representació paritària d'ambdós parts, la finalitat de la qual serà vetlar pel compliment d'este conveni i resoldre les qüestions que puguen derivar-se de la interpretació i aplicació d'este.  
  
Seran funcions de la comissió:  
a) Informar els màxims representants de Bankia i de la Conselleria d'Educació, Cultura i Esport cada any escolar de les actuacions concretes realitzades per a fer efectives les previsions del conveni.  
  
b) Dur a terme, cada any escolar, una avaluació de l'execució del conveni en què s'informe de la repercussió que les activitats musicals hagen tingut en el rendiment escolar.  
2. La comissió haurà de reunir-se com a mínim una vegada a l'any, i podrà ser convocada totes les vegades que s'estime necessari per qualsevol de les parts. La comissió serà convocada per la consellera d'Educació, Cultura i Esport, almenys una vegada a l'any i durant el primer trimestre de cada exercici per a fer balanç de l'anterior.  
  
Quarta. Finançament  
Les activitats educatives que es desenrotllen en execució d'este conveni es faran amb càrrec a l'aportació econòmica de Bankia, SA, per un import de 300.000 euros (tres-cents mil euros).  
Este conveni no comporta obligacions econòmiques per a la Generalitat. L'abonament dels 300.000 euros es farà efectiu en el compte que facilitarà la Conselleria d'Educació, Cultura i Esport en el termini de tres mesos des de la firma d'este conveni.  
Este conveni no comporta obligacions econòmiques per a la Conselleria d'Educació, Cultura i Esport i la realització de les activitats objecte d'este conveni no significaran per a la Conselleria d'Educació, Cultura i Esport condicions econòmiques més oneroses que l'import rebut per Bankia en cada exercici.  
Si per qualsevol motiu no s'arriben a executar les activitats musicals, la Generalitat tornarà de la manera que es considere oportuna entre les parts l'import total de la quantitat aportada per Bankia en virtut d'este acord en el termini màxim d'un mes (30 dies) des de la publicació de la seua cancel·lació.  
  
Quinta. Vigència  
Este conveni entrarà en vigor el dia de la seua firma i estendrà la seua vigència per un període de cinc anys. Arribada la data de terminació, el conveni es resoldrà automàticament sense necessitat de cap comunicació per les parts. Qualsevol pròrroga del conveni haurà d'acordar-se per escrit per a la seua validesa.  
El compromís de Bankia es limita a l'aportació de la quantitat indicada a la Generalitat, sense fer-se responsable d'altres gastos o incidències que es puguen suscitar.  
  
Sexta. Causes de resolució  
El conveni podrà resoldre's per qualsevol de les causes següents:  
a) Per mutu acord de les parts.  
b) Per incompliment de les obligacions assumides per qualsevol de les parts.  
c) Per denúncia d'una de les parts amb antelació mínima de dos mesos, amb un informe previ de la comissió mixta de seguiment prevista en la clàusula tercera.  
d) Per les altres clàusules legalment previstes.  
  
Sèptima. Dret aplicable i resolució de conflictes  
Este conveni de col·laboració és de caràcter administratiu i es considera inclòs en l'article 4.1 d del Text Refós de la Llei de Contractes del Sector Públic, aprovada pel Reial Decret Legislatiu 3/2011, de 14 de novembre, per la qual cosa queda fora de la seua aplicació, sense perjuí del seu sotmetiment als principis de la mencionada llei per a resoldre els dubtes i llacunes que puguen presentar-se, i es regirà per les seues pròpies estipulacions i, supletòriament, per les normes generals del dret administratiu.  
Les parts es comprometen a complir els termes del conveni segons l'esperit del bon enteniment i participació que l'han promogut, i a resoldre en primera instància les divergències que puguen sorgir segons els termes d'equitat en el si de la comissió mixta de seguiment prevista en la clàusula tercera d'este, i a sotmetre's, si és el cas, a l'orde jurisdiccional contenciós administratiu per a les qüestions litigioses que puguen derivar del present conveni de col·laboració.  
  
Octava. Regla de no-gasto  
L'aplicació i execució d'este conveni, incloent a este efecte tots els actes jurídics que es puguen dictar per al seu desplegament o execució, no podrà tindre cap incidència en la dotació de tots i cada un dels capítols de gasto assignats a esta conselleria i, en tot cas, haurà de ser atesa amb els mitjans personals i materials de la conselleria competent en la matèria.  
  
Novena. Propietat intel·lectual  
Cap de les manifestacions que es contenen en este conveni suposa la cessió o transmissió de qualsevol dret de propietat intel·lectual o industrial que siga de titularitat de Bankia.  
L'ús indegut, o per a un fi diferent del pactat en el present conveni, per part de la Generalitat de qualsevol signe distintiu protegit pels drets de propietat industrial o intel·lectual de Bankia facultarà esta entitat per a resoldre el present conveni i demanar la corresponent indemnització de danys i perjuís a què hi haja lloc i que en este supòsit haurà, així mateix, de ser satisfeta per la Generalitat.  
Bankia aprovarà, prèviament a la seua publicació, tota aplicació que incloga els seus signes distintius en materials elaborats per la Generalitat.  
  
Deu. Modificacions  
Qualsevol modificació dels termes d'este conveni haurà de ser adoptada per escrit, firmada per ambdós bandes i incorporada expressament al conveni per mitjà d'un annex que en forme part integrant i inseparable per a la seua validesa.  
Onze. Nul·litat  
Quan, per disposició judicial o de qualsevol altra naturalesa, alguna de les estipulacions d'este conveni resulte nul·la, invàlida o ineficaç, totalment o parcialment, esta nul·litat, invalidesa o ineficàcia no s'estendrà a la resta de les clàusules ací previstes, que seran considerades, per tant, vàlides, eficaces i vinculants.  
Ambdós bandes acorden substituir qualsevol estipulació que siga declarada nul·la, invàlida o ineficaç per una altra vàlida, d'efecte el més semblant possible.  
  
Dotze. Prelació  
Este conveni és l'únic document vàlid entre les parts a partir de la seua entrada en vigor, i queda anul·lat i sense valor qualsevol altre contracte, acord, compromís, document o comunicació oral o escrita anterior a la referida data.  
  
Tretze. Irrenunciabilitat de drets  
La renúncia, expressa o presumpta d'una de les parts, en un moment determinat, a algun dels drets previstos en este conveni no suposarà cap renúncia a l'exercici d'eixe mateix dret en un altre moment o a l'exercici de qualsevol altre dels drets previstos en el present conveni, a menys que esta siga realitzada per escrit.  
El no-exercici per una de les parts de cap acció davant de la violació o incompliment d'este conveni per l'altra banda no implicarà, en cap cas, renúncia a l'exercici de la mencionada acció ni a qualsevol altra que puga correspondre, de conformitat amb les clàusules del conveni.  
  
  
Catorze. Cessió  
Cap de les dos bandes podrà cedir el conveni, ni els drets, ni les obligacions que en dimanen, llevat que concórrega el previ consentiment exprés i per escrit de l'altra.  
En el cas que, havent obtingut el consentiment exprés d'una banda, l'altra cedira el conveni o qualsevol dels seus drets o obligacions, l'entitat cessionària se subrogarà en tots els drets i obligacions que puguen derivar-se'n, i passarà a ocupar la posició jurídica de la banda cedent en el conveni.  
  
Quinze. Notificacions  
Les notificacions i comunicacions que Bankia i la Generalitat es dirigisquen entre si, derivades del conveni, es cursaran respectivament als domicilis i a l'atenció de les persones que a continuació s'indiquen:  
  
  
A l'atenció de Silvia Bajo Gálvez  
P. de la Castellana, 189  
Fax: 223 020 501  
Adreça electrònica: ?azlnd@jdkmye.ppc-  
28459 Madrid  
  
A l'atenció de Juan Pablo Valero García  
Av. de Campanar, 32  
Fax: 250 913 917  
Adreça electrònica: ?ldlwjhaqhdshjvt@lon.eg-  
46262 València  
  
Les comunicacions podran realitzar-se a través de qualsevol mitjà que permeta comprovar la seua realització. Qualsevol modificació en els domicilis o en els sistemes de comunicació identificats en el conveni haurà de ser notificada immediatament a l'altra banda.  
  
Setze. Inscripció i publicació  
Este conveni serà publicat en el Diari Oficial de la Comunitat Valenciana i s'inscriurà en el Registre de Convenis de la Generalitat.  
En els termes referits i en prova de conformitat, s'estén i es firma este conveni en el lloc i la data indicats en l'encapçalament per duplicat exemplar.  
  
La consellera d'Educació, Cultura i Esport: M.ª José Català Verdet.  
  
El president de Bankia, SA: José Ignacio Goirigolzarri Tellaeche.